วัดอรุณราชวราราม
วัดอรุณราชวราราม เป็นวัดโบราณ สร้างสมัยกรุงศรีอยุธยา เดิมชื่อ วัดมะกอก สมัยกรุงธนบุรี สมเด็จพระเจ้าตากสินมหาราช โปรดให้ปฏิสังขรณ์ แล้วเปลี่ยนชื่อเป็น วัดแจ้ง ปีพุทธศักราช ๒๓๑๑ โปรดให้สร้างพระราชวังใหม่ โดยขยายเขตพระราชฐานให้กว้างออกไป ทำให้ วัดแจ้งตั้งอยู่ในเขตพระราชวัง เป็นวัดไม่มีพระสงฆ์ และโปรดให้สร้างกำแพงพระราชวังโอบล้อมวัด สมัยกรุงธนบุรีเป็นราชธานี ถือกันว่าวัดแจ้งเป็นวัดคู่บ้านคู่เมือง เป็นที่ประดิษฐานพระแก้วมรกต และพระบาง ซึ่งสมเด็จเจ้าพระยามหากษัตริย์ศึก (พระบาทสมเด็จพระพุทธยอดฟ้าจุฬาโลกมหาราช) ไปตีเมืองเวียงจันทน์ได้ แล้วอัญเชิญพระพุทธรูปสำคัญ ๒ องค์ คือ พระแก้วมรกต และพระบาง ลงมากรุงธนบุรีด้วย ต่อมาได้อัญเชิญพระแก้วมรกต และพระบางขึ้นประดิษฐานในมณฑป ซึ่งอยู่ด้านหลัง พระอุโบสถและพระวิหารเก่า เมื่อพระบาทสมเด็จพระพุทธยอดฟ้าจุฬาโลกมหาราช เสด็จเถลิงถวัลยราชสมบัติ โปรดให้สร้าง พระนครขึ้นใหม่ด้านฝั่งตะวันออกของแม่น้ำเจ้าพระยา แล้วโปรดให้รื้อกำแพงพระราชวังกรุงธนบุรีออก ด้วยเหตุนี้วัดแจ้งจึงอยู่นอกพระราชวัง โปรดให้เป็นวัดมีพระสงฆ์จำพรรษา โดยนิมนต์พระโพธิวงศาจารย์ จากวัดบางหว้าใหญ่ (วัดระฆังโฆสิตาราม) มาครองวัด วัดแจ้งได้รับการบูรณปฏิสังขรณ์ใหม่ทั้งพระอาราม โดยพระเจ้าลูกยาเธอ เจ้าฟ้ากรมหลวง อิศรสุนทร (พระบาทสมเด็จพระพุทธเลิศหล้านภาลัย เมื่อครั้งดำรงพระราชอิสริยยศเป็นพระโอรส) ต่อมาเมื่อพระบาทสมเด็จพระพุทธเลิศหล้านภาลัยขึ้นครองราชย์สมบัติ โปรดให้สร้างพระอุโบสถ พระวิหาร และพระปรางค์ พร้อมทั้งทรงปั้นหุ่นพระพุทธรูปด้วยฝีพระหัตถ์ของพระองค์เอง และโปรดให้หล่อขึ้น ประดิษฐานเป็นพระประธานในพระอุโบสถ และพระราชทานนามใหม่ว่า วัดอรุณราชธาราม สถานะและที่ตั้ง วัดอรุณราชวราราม เป็นพระอารามหลวงชั้นเอก ชนิดราชวรมหาวิหาร ตั้งอยู่ทางทิศตะวันตก ของแม่น้ำเจ้าพระยา เลขที่ ๓๔ ถนนอรุณอมรินทร์ แขวงวัดอรุณ เขตบางกอกใหญ่ กรุงเทพมหานคร มีที่ดิน ตั้งวัด เนื้อที่ ๒๙ ไร่ ๑ งาน ๙๓ ตารางวา ที่มา : วัดอรุณราชวราราม. (๒๕๕๑). ใน กรมการศาสนา , พระอารามหลวง เล่ม ๑. (หน้า ๑๙๐-๑๙๔). กรมการศาสนา.
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix